സിപിഎം രാഷ്ട്രീയ സദാചാരം ലംഘിച്ചെന്നു തിരുവഞ്ചൂര് രാധാകൃഷ്ണന് എംഎല്എ കോട്ടയം: സിപിഎം രാഷ്ട്രീയ സദാചാരം ലംഘിച്ചെന്നു തിരുവഞ്ചൂര് രാധാകൃഷ്ണന് എംഎല്എ. 30 കിലോമീറ്റര് ചുറ്റളവിലായി രണ്ടിടത്താണു യുഡിഎഫിനെതിരെ അവിശുദ്ധ കൂട്ടുകെട്ടുണ്ടാക്കി സിപിഎം പ്രവര്ത്തിച്ചത്. അവിശ്വാസ പ്രമേയം അവതരിപ്പിക്കുന്നതിനു മുന്പു ബിജെപിയുമായി കൂട്ടുകൂടുന്നതില് തെറ്റില്ലെന്നാണ് അരിവാള് ചുറ്റിക നക്ഷത്രത്തില് മത്സരിച്ച അവരുടെ നേതാവ് മാധ്യമങ്ങളോട് പറഞ്ഞത്. അതില് തന്നെ സിപിഎം ബിജെപി അജന്ഡ വ്യക്തമാണ്. സംസ്ഥാന നേതാക്കള് തമ്മിലുള്ള ചര്ച്ചയ്ക്കൊടുവിലാണ് ഇത്തരം നിലപാടില് ഇരു പാര്ട്ടികളും എത്തിയത്. കച്ചവടം നടത്തി കേരളത്തെ സിപിഎം തകര്ക്കുകയാണെന്നും തിരുവഞ്ചൂര് രാധാകൃഷ്ണന് പറഞ്ഞു. അവിശ്വാസ പ്രമേയത്തില് അവതരിപ്പിച്ച കാര്യങ്ങള് പോലും നേരാംവണ്ണം പഠിക്കാതെയാണെന്നു ഡിസിസി പ്രസിഡന്റ് നാട്ടകം സുരേഷ് പറഞ്ഞു. ഈ കൗണ്സില് അധികാരത്തിലെത്തിയിട്ട് 9 മാസമേ ആയിട്ടുള്ളൂ. എന്നാല് 5 വര്ഷത്തെ കാര്യങ്ങളാണ് പ്രമേയത്തില് അവതരിപ്പിച്ചത്. 5 വര്ഷം വികസന കാര്യ സ്ഥിര സമിതി അധ്യക്ഷനായിരുന്ന കേരള കോണ്ഗ്രസിഎം ന്റെ ജോസ് പള്ളിക്കുന്നേല് ഇപ്പോള് ഇടതുപക്ഷത്താണ്. സിപിഎംബിജെപി അവിശുദ്ധ കൂട്ടുകെട്ട് അക്ഷരനഗരിക്ക് നാണക്കേടാണെന്നും സുരേഷ് പറഞ്ഞു. 9 മാസക്കാലമായി ജനങ്ങളുടെ സ്വപ്നവും വികസനവുമാണ് ലക്ഷ്യം വച്ചതെന്നും ഇടതുപക്ഷം കൗണ്സില് യോഗങ്ങള് തടസ്സപ്പെടുത്തിയതിനാലാണ് പല പദ്ധതികളും പ്രാവര്ത്തികമാകാതെ പോയതെന്നും ബിന്സി സെബാസ്റ്റ്യന് പറഞ്ഞു. നഗരസഭയുടെ പണം ന്യൂജനറേഷന് ബാങ്കിലേക്ക് മാറ്റിയതു സംസ്ഥാന സര്ക്കാര് ഉത്തരവുകള് പാലിച്ചു മാത്രമാണെന്നു കൗണ്സിലര് എം.പി.സന്തോഷ്കുമാര് പറഞ്ഞു. ഇടതുപക്ഷം ഭരിക്കുന്ന പല നഗരസഭകളിലും ഇത്തരത്തില് പണം മാറ്റിയിട്ടുണ്ട്.മൂന്നു മാസ കാലയളവില് 4 ലക്ഷം രൂപയ്ക്കു മുകളില് പലിശ ലഭിച്ചു. ഇതിലെവിടെയാണ് അഴിമതി. ഈ പണം കൊണ്ടാണ് ജീവകാരുണ്യ പ്രവര്ത്തനങ്ങള്ക്കായി 2 സ്കൂട്ടര് വാങ്ങിയത്. എന്നാല് പ്രതിപക്ഷ ആരോപണത്തെത്തുടര്ന്ന് പണം തിരികെ ദേശസാല്കൃത ബാങ്കില് നിക്ഷേപിച്ചെന്നും സന്തോഷ് കുമാര് പറഞ്ഞു.